觀棋長吟
作者：邵雍
朝代：宋

paragraphs: 院靜春深晝掩扉，竹間閑看客爭棋。
搜羅神鬼聚胸臆，措致山河入範圍。
局合龍蛇成陣闘，刧殘鴻鴈破行飛。
殺多項羽坑秦卒，敗劇苻堅畏晉師。
座上戈鋋嘗擊搏，面前冰炭旋更移。
死生共抵兩家事，勝負都由一著時。
當路斷無相假借，對人須且强推辭。
腹心受害誠堪懼，唇齒生憂尚可醫。
善用中傷爲得策，陰行狡獪謂知機。
請觀今日長安道，易地何嘗不有之。